У шэрагі добра вядомых перакладчыкаў, да якіх належаць Уладзімір Дубоўка, Рыгор Барадулін, Мікола Аўрамчык, Сяргей Дзяргай, Анэля Тулупава, Валянціна Коўтун, Вольга Іпатава, дадаюцца новыя і новыя рупліўцы, якія натхнёна пранікаюць у глыбіні кітайскага паэтычнага Космаса. Зараз актыўна ідзе праца па прадстаўленню беларускаму чытачу кітайскага паэта-рамантыка пачатку дваццатага стагоддзя Сюй Чжымо (загінуў у авіяцыйнай катастрофе ў 1931 годзе, маючы за плячыма крыху болей за трыццаць гадоў жыцця). Рыхтуецца да выдання яго кніга ў Выдавецкім доме Звязда у вядомай серыі Светлыя знакі. Паэты Кітая. Былі публікацыі ў беларускай літаратурна-мастацкай перыёдыцы.